王令收桂花蜜漬埳地瘞三月啟之如新
作者：朱翌
朝代：宋

paragraphs: 桂花老月窟，墮地散金蕊。
長憂風雨餘，失此香旖旎。
撫樹三歎息，留花姑少俟。
枕中有仙方，解使香不死。
蜜蜂喜輸糧，餘潤獲漸靡。
瘞深閲三月，發覆驗封璽。
虛堂習新觀，博山爲頻啟。
初從鼻端參，忽置秋色裏。
氤氳縹緲間，可以降月姊。
自茲聞四時，何止名七里。